L'Eliana va commemorar el Dia del Llibre Infantil i Juvenil amb tota una setmana d'activitats literàries
11 de abril de 2019

•    Un any més, la Setmana del Llibre Escolar 2019 ha sigut una trobada entre diferents manifestacions artístiques dirigides especialment als més joves

Després d'iniciar-se amb el contacontes del dijous dia 4, la Setmana del Llibre Escolar ha continuat amb els seus actes culturals dirigits al públic més jove de l'Eliana. Així, aquesta Setmana ha sigut una trobada entre diferents arts per a commemorar el Dia del Llibre Infantil i Juvenil.

Durant el matí del passat diumenge, la Plaça del País Valencià es va omplir de llibres, estands, tallers i espectacles, on els assistents van poder gaudir d'una jornada plena d'ambient literari. Un dels especials atractius d'este dia va ser la presència de les escriptores Antonia Montaner, Aurora Rua i Carolina Mir, que també van estar signant llibres.

En paraules de la Regidora d'Educació, Eva Santafé, “és molt important acostar estos coneixements als xiquets i xiquetes, per això s'han programat una sèrie d'activitats en tots els centres educatius i especialment la Fira L'aventura de la Literatura, per a fer que, des de xicotets, la lectura i la literatura formen part de les seues vides."

Així, les activitats van continuar dimarts passat al matí, a l'Auditori Municipal, on es va procedir al lliurament del premi ELIAVENTURA 2019 del certamen li terari El so dels paraules. També va tindre lloc en la nova sala del Centre Sociocultural la trobada amb els escriptors Alfredo Álamo, Anabel Botella i Amelia Díaz Benlliure.

Tot seguit, els actes es van traslladar al Passeig Secondo Baldin del Parc de la Pinada, per a participar en la fira “L'aventura de la literatura”, on va assistir l'alumnat dels col•legis del municipi. En la fira, els alumnes van poder gaudir d'animació, contacontes, tallers, intercanvi de llibres i jocs cooperatius a l'aire lliure.

Per a finalitzar amb els actes públics, hui dijous 11 al matí, ha tingut lloc el recital anomenat “Musiqueando”, a càrrec dels alumnes del col•legi Rivas Luna. Així, la Plaça del País Valencià ha tornat a omplir-se de xiquets i familiars, aquesta vegada per a commemorar el Dia de la Música Escolar, posant el fermall final a aquesta setmana per la literatura infantil i juvenil.    

Salva Torrent, Alcalde i Regidor de Cultura ha volgut destacar que “creiem que l'educació i la cultura són peces fonamentals en el nostre municipi. És important que els xiquets i xiquetes lligen per a ser lliures i crítics, per això continuarem reforçant iniciatives com aquesta.”